HU Az Európai Unió Hivatalos Lapja C 159/32

Kérelem közzététele a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

(2018/C 159/07)

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a kérelem elleni felszólalásra.

EGYSÉGES DOKUMENTUM

„CIOCCOLATO DI MODICA”

EU-szám: PGI-IT-02314 – 2017.6.12.

OEM ( ) OFJ ( X )

1. Elnevezés

„Cioccolato di Modica”

2. Tagállam vagy harmadik ország

Olaszország

3. A mezőgazdasági termék vagy élelmiszer leírása

3.1. A termék típusa

2.2. osztály: Csokoládé és abból készült termékek

3.2. Az 1. pontban szereplő elnevezéssel jelölt termék leírása

A „Cioccolato di Modica” elnevezés kizárólag a cukrozott keserű kakaómassza feldolgozásával készülő terméket jelöli.

Forgalomba kerülésekor a „Cioccolato di Modica” az alábbi sajátosságokkal jellemezhető:

— Fizikai jellemzők Alak: oldalain csonkagúla formájúra lecsapott derékszögű parallelepipedon. Tömeg: legfeljebb 100 g. Massza: barna, a termékben lévő cukorkristályok miatt egyértelműen szemcsés. Előfordulhat, hogy a termék felszínén kiütközik a kakaóvaj.

— Érzékszervi tulajdonságok Íz: édes, némi keserű felhanggal. Szemcsésség vagy homokosság érzete. A szájban jól olvad, szerkezete roppanós.

— Kémiai tulajdonságok A szárazanyag minimális kakaótartalma: legalább 50 %; Minimális kakaóvaj-tartalom: legalább 25 %. Nedvességtartalom: legfeljebb 2,5 %. A „Cioccolato di Modica” termékhez hozzáadható egy vagy több a következő 3.3. pontban felsorolt választható hozzávalók közül.

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

A „Cioccolato di Modica” a termék összsúlyának százalékos arányában kifejezett mennyiségben hozzáadott alábbi hozzávalók felhasználásával történik.

Kötelező:

— Keserű kakaómassza: 50–99 %;

— Cukor, ami lehet finomított vagy teljes nádcukor is: 50–1 %;

Választható:

— Fűszerek: Fahéj: legalább 0,02 %, vanília: legalább 0,02 %, erőspaprika: legalább 0,02 %, szerecsendió: legalább 0,01 %;

— természetes aromák: citrusfélék: legalább 0,02 %, vadkömény: legalább 0,02 %, jázmin: legalább 0,01 %, gyömbér: legalább 0,02 %;

— Gyümölcs, aszalt vagy szárított: citrusfélék: legalább 2 %, pisztácia: legalább 5 %, mogyoró: legalább 5 %, mandula: legalább 5 %;

— Sótartalom: legalább 0,02 %.

A fentieken kívül más fűszerek (legalább 0,02 %), természetes aromák (legalább 0,02 %) és aszalt vagy szárított gyümölcsök (legalább 2 %) használata is engedélyezett, a gyártó megítélése szerint.

Tilos:

— Színezőanyagok, tartósítószerek, emulgeátorok, növényi zsírok, vanilin, tej.

3.4. Az előállítás azon műveletei, amelyeket a meghatározott földrajzi területen kell elvégezni

A „Cioccolato di Modica” előállításának a keserű kakaómassza feldolgozásától a késztermék előállításáig terjedő valamennyi művelete a körülhatárolt földrajzi területen történik.

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

A „Cioccolato di Modica” egy- és többdarabos kiszerelésben kerül forgalomba.

A csomagolást a termék lehűlésétől számított legfeljebb tizenkét órán belül, a gyártó üzemben vagy kapcsolódó helyiségekben kell végezni. Ezáltal elkerülhető az esetleges bakteriális fertőzések kialakulása, és az olyan idegen szagok beszívódása, amelyektől megváltoznának a termék organoleptikus (érzékszervi) tulajdonságai, illetve biztosítható, hogy a csokoládé ne vegyen fel nedvességet a környezetéből, ami a tárolás során penészképződést okozna, illetve megváltoztatná a termék külső felszínének jellegzetes barna színét.

3.6. A bejegyzett elnevezést viselő termék címkézésére vonatkozó egyedi szabályok

A göngyölegen szerepelnie kell a „Cioccolato di Modica” szövegnek, valamint az OFJ közösségi szimbólumának. Ezenkívül az alábbi információk feltüntetése kötelező:

— a gyártást és csomagolást végző cég elnevezése, társasági formája és címe;

— a terméket jelképező logó, amelynek az „Indicazione Geografica Protetta” (oltalom alatt álló földrajzi jelzés) felirattal együtt kell szerepelnie.

Az „oltalom alatt álló földrajzi jelzés” vagy az OFJ rövidítés használata nem kötelező.

Engedélyezett továbbá a címkén az előállításhoz használt keserű kakaómassza alapanyagául szolgáló kakaó származási országának feltüntetése.

A termék logója:

4. A földrajzi terület tömör meghatározása

A „Cioccolato di Modica” előállítási területe a Ragusa megyében található Modica település teljes közigazgatási területét magában foglalja.

5. Kapcsolat a földrajzi területtel

A „Cioccolato di Modica” az azonos nevű városból származik, és az idők során mind megkülönböztető tulajdonságai, mind pedig előállításának sajátos volta miatt nagy hírnevet szerzett.

A „Cioccolato di Modica” organoleptikus (érzékszervi) tulajdonságai az előállítási módjának köszönhetők: nem kerül hozzáadásra kakaóvaj, sem más növényi zsírok, és nem konsírozzák, vagyis előállításából kimarad a massza rendkívül hosszú ideig tartó, magas hőmérsékleten történő keverése, amelynek során a keletkező folyékony masszában a szemcsék nyelvvel nem érezhetők.

A „Cioccolato di Modica” előállítása során a konsírozás elmaradása, valamint az összetevők feldolgozási hőmérsékletének gondos ellenőrzése következtében a cukorkristályok nem olvadnak el – ez adja a termék jellegzetes szemcsés voltát ízleléskor. Ez a sajátosság különbözteti meg a „Cioccolato di Modica” terméket a kereskedelmi forgalomban kapható összes többi csokoládétól.

Számos publikáció, illetve olasz és külföldi újságcikk méltatja a „Cioccolato di Modica” egyediségét. A Panorama című folyóiratban (1996. október 31-i szám, 258. oldal) közzétett cikk így ír a „Cioccolato di Modica”-ról: „Ahogy az ember letör belőle egy darabot, egyértelműen láthatóvá válnak a cukorkristályok. A csokoládé ugyanis, a hagyományos előállítástól eltérően nem halad át a folyékony állapoton…”; a „Le denominazioni comunali: opportunità di sviluppo territoriale” (Városi elnevezések: területfejlesztési lehetőségek) című kötetben szerepel egy online napilapban közzétett cikk, amely a „Cioccolato di Modica” előállítását így ismerteti: a feldolgozás egyedisége abban áll, hogy a kakaómasszát nyersen dolgozzák fel, és soha nem éri el a folyékony állapotot; ezért nem tudnak feloldódni a cukorkristályok. Ennek a csokoládénak az ízét azért tartják egyedinek és teljesnek, mert érezhető rajta mind a csokoládé, mind pedig a cukor íze („Le denominazioni comunali: opportunità di sviluppo territoriale” – Városi elnevezések: területfejlesztési lehetőségek) – Giuffrè Kiadó Milánó 2005., 241–253. oldal); a „The Times” folyóiratban (2011. november 5-i szám, 20. oldal) megjelent cikk szerint a „Cioccolato di Modica” sötét, nem tejes, szerkezete inkább szemcsés, mint olvadó… és egy évszázados recept alapján készül; az „Italo – I viaggi del gusto” (Italo – Utazás az ízek között) (2014. decemberi szám, 107. oldal) „Modica, barocca e granulosa” (Barokk, szemcsés Modica) című cikke így fogalmaz: „A cukorkristályok nem olvadnak meg, roppanósak maradnak, ami a szicíliai kisváros jellegzetes termékének, ennek a csokoládénak az egyik legkedveltebb tulajdonsága”; az Emotions című folyóirat (2014. július 12-i szám, 93. oldal) „Nasce a Modica il museo storico del cioccolato” (Modicában megnyílt a csokoládé történetét bemutató múzeum) című cikk szerint a „Cioccolato di Modica” a „hidegen történő előállításának köszönhető, szemcsés és morzsálódó volta miatt világszerte hódít az ínyencek között”.

Hanns-Josef Ortheil német író, forgatókönyv-író és germanista „Die Insel der Dolci” (A Dolci szigete) című, új keletű könyve szintén alátámasztja a „Cioccolato di Modica” jellegzetes voltának hírnevét: „A „Cioccolato di Modica” kóstolásakor nagy meglepetésben volt részem, amint hirtelen megéreztem a nyelvemen a cukorkristályokat: mintha a szemcsék apró orsókként pörögnének az ember nyelvén ide-oda…”

A „Cioccolato di Modica” előállítási módjának sajátos voltát, jellegzetes érzékszervi profilját és szemcsés szerkezetét tudományos tanulmányok is méltatták. Ezzel kapcsolatban említést érdemel: A Journal of Food Science (Élelmezéstudományi lap) (2010., 75. kötet, 7. szám E469-E476) „Microstructural Characterization of Multiphase Chocolate Using X- Ray Microtomography” (A multifázisú csokoládé mikrostruktúrájának jellemzése röntgensugaras mikrotomográfiával) című tanulmánya; Az „Italian Journal of Food Science” (Olasz élelmezéstudományi lap) (XXIII. kötet, 2011/1. számában) megjelent „Sensory profile of a speciality sicilian chocolate” (Egy jellegzetes szicíliai csokoládé érzékszervi profilja) című tanulmány.

A „Cioccolato di Modica” előállítása nem kevés kézügyességet és sajátos ismeretet igényel, ezért a hozzávalók adagolása, a massza hőmérsékletének feldolgozási folyamata során történő ellenőrzése, a hozzávalók megfelelő összeállítása, valamint a keverés művelete terén nagy tapasztalattal rendelkező, felkészült munkaerő foglalkoztatására van szükség.

A „Cioccolato di Modica” földrajzi területen tapasztalható jelentősége nem pusztán a termék előállításához kötődő helyi háttérgazdasággal, hanem a feldolgozáshoz szükséges szerszámgépek kialakításával is kapcsolatban áll, ami a termék és a helyi gazdaság erős és tartós összefonódásának egyértelmű bizonyítéka.

A „Cioccolato di Modica” előállítása kezdettől fogva jelentős munkalehetőséget jelentett a helyi lakosoknak, és mind a mai napig kiemelt gazdasági tevékenység, illetve a szicíliai település egyik legfontosabb foglalkoztatási forrása. Az utóbbi harminc évben a kisvállalkozások felvirágzása révén egy igazi „Cioccolato di Modica”-körzet jött létre, amire a termelők sajátos dinamizmusa jellemző – közülük néhányan jelentős exporttevékenységet folytatnak a termékkel. A gyártó rendszernek ez a sajátossága lehetővé tette az évek során a más területeken nem megtalálható, generációról generációra szálló ismeretek és készségek kialakulását és fennmaradását.

Hivatkozás a termékleírás közzétételére

(e rendelet 6. cikke (1) bekezdésének második albekezdése)

Ez a közigazgatási szerv a „Cioccolato di Modica” OFJ elismerésére irányuló javaslatnak az Olasz Köztársaság 2017. május 5-i, 103. számú Hivatalos Közlönyében történő közzétételével, a fenti kérelem vonatkozásában elindította a nemzeti kifogásolási eljárást.

A termékleírás egységes szerkezetbe foglalt szövege az alábbi internetes oldalon tekinthető meg:

http://www.politicheagricole.it/flex/cm/pages/ServeBLOB.php/L/IT/IDPagina/3335

Vagy

közvetlenül a Minisztérium honlapján (www.politicheagricole.it), (a képernyő jobb felső sarkában) a „Prodotti DOP IGP” („OEM OFJ termékek”) címszóra, majd a „Prodotti DOP IGP STG” („OEM OFJ HKT termékek”) (a képernyő bal oldalán), végül a „Disciplinari di Produzione all’esame dell’UE” („Az uniós vizsgálatnak alávetett termékleírások”) menüpontra kattintva.

(1) HL L 343., 2012.12.14., 1. o.